पेयजल समस्या का समाधान नहीं होने पर दी बंद की चेतावनी
नगरकांग्रेस कमेटी की ओर से पूर्व विधायक जौहरीलाल मीना के नेतृत्व में कार्यकर्ताओं ने पालिका क्षेत्र में व्याप्त पेयजल संकट को लेकर एसडीएम रामावतार शर्मा को ज्ञापन सौंपा। ज्ञापन में बताया कि जलदाय विभाग के अधिकारियों की लापरवाही के कारण शहर की जनता शीत ऋतु में भी पेयजल संकट से जूझ रही है। कार्यकर्ताओं ने बताया कि शहर के चाणक्यपुरी कॉलोनी में विगत दस वर्षों से मीठे पानी की आवक बंद है।
उन्होंने बताया कि पेयजल संकट को लेकर बीस करोड़ रुपए स्वीकृत हुए हैं लेकिन जलदाय विभाग के अधिकारी जानबूझकर टेंडर प्रक्रिया में देरी कर रहे हैं जिसे लेकर आमजन में रोष है। ज्ञापन में चेतावनी देते हुए बताया कि यदि पेयजल संकट को दुरुस्त नहीं किया गया तो नगर कांग्रेस कमेटी को आमजन के सहयोग से आंदोलनात्मक रूख अपना अनिश्चितकालीन राजगढ़ बंद करने को मजबूर होना पड़ेगा।
इस अवसर पर पूर्व विधायक जौहरीलाल मीना, शहर अध्यक्ष सीताराम वशिष्ठ, अशोक चाणक्य, बन्नाराम मीना, रामकिशन मीना, कैलाश मीना सुरेर, प्रेमप्रकाश गुप्ता, धोलेखान नंदराम कोली सहित सैकड़ों कांग्रेसी कार्यकर्ता मौजूद रहे। वहीं दूसरी ओर थानाराजाजी ग्रामवासियों ने ग्राम में व्याप्त पेयजल समस्या को लेकर पूर्व सरपंच अमरचंद वर्मा के नेतृत्व में ज्ञापन सौंपा। ग्रामवासियों ने ज्ञापन में बताया कि जिस बोरिंग से पेयजल आपूर्ति की जा रही है उसमें में पानी कम हो जाने के चलते करीब पंद्रह दिनों से पानी का संकट उत्पन्न हो गया है। ग्रामीणों ने बोरिंग में अधिक लोड की मोटर लगवाने, नया ट्यूबवैल खुदवाने अन्य ट्यूबवैल से गांव की लाइन को जोड़कर पेयजल समस्या दुरुस्त किए जाने की है। इस अवसर पर दुर्गाप्रसाद, अशोक शर्मा, नेतराम बैरवा, रविंद्र, निरंजनलाल मनीष हितेश सहित अन्य ग्रामवासी मौजूद थे।
hin_Deva hin_Deva hin_Deva hin_Deva